text: A Parys le 28 d'Octobre 1651.
  Le Roy devoit partir de Bourges mercredy 20 pour aller à Poitiers, il a esté tenu grand conseil sur le suject de ce voyage, où il a eu trois advis. Le premier President par Champlastreu, son filz, prioit le Roy de revenir
  à Paris, où il se faisoit (disoit il) un tiers party, plus dangereux que celuy du Prince. Seneterre estoit d'advis, qu'on allast en Bourgogne, et mr de Chasteauneuff avec le Chevalier de Jarre, ont esté d'advis, que puisque le Roy avoit commencé le voyage (quoy que contre leur sentiment) qu'il estoit necessaire pour son honneur de l'achever. Il fut resolu que Champlastreu viendroit à Paris porter cette deliberation au premier President et scavoir son advis; neantmoins sans attendre la responce l'on est party.
  Monsr le Prince arriva à Bourdeaux le 22, à ce que dit le sr de Fontaine, courier de mondt sr le Prince.
  On ne scait pas où le Roy ira de Poitiers; les uns disent que mr le duc d'Orleans accommodera monsr le Prince avecq le Roy, et les autres disent le contraire.